KOMISJONI MÄÄRUS (EL) 2023/129,

18. jaanuar 2023,

millega muudetakse Euroopa Parlamendi ja nõukogu määruse (EÜ) nr 396/2005 II lisa seoses teatavates toodetes või nende pinnal esinevate asoksüstrobiini, prosulfokarbi, sedaksaani ja valifenalaadi jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a,

ning arvestades järgmist:

(1) Asoksüstrobiini, prosulfokarbi, sedaksaani ja valifenalaadi jääkide piirnormid on sätestatud määruse (EÜ) nr 396/2005 II lisas.

(2) Codex alimentarius’e komisjon võttis 14. detsembril 2021 vastu uued codex’is esitatavad jääkide piirnormid (edaspidi „CXLid“) asoksüstrobiini kohta guajaavide puhul ning valifenalaadi kohta sibulate, pesasibulate, tomatite ja baklažaanide puhul (2).

(3) Euroopa Parlamendi ja nõukogu määruse (EÜ) nr 178/2002 (3) artikli 5 lõike 3 kohaselt arvestatakse toidualaste õigusnormide väljatöötamisel või kohandamisel olemasolevaid või peatselt valmivaid rahvusvahelisi standardeid, välja arvatud juhul, kui need standardid või nende asjaomased osad oleksid ebatõhusad või sobimatud vahendid toidualaste õigusnormide õiguspäraste eesmärkide täitmiseks või kui arvestamata jätmine on teaduslikult põhjendatud või kui nende kasutamise tulemusena tekiks liidus sobivaks määratud tasemest erinev kaitsetase. Sama määruse artikli 13 punkti e kohaselt peab liit edendama rahvusvaheliste tehniliste standardite ja toidualaste õigusnormide kooskõla, tagades samas, et liidus ettenähtud kõrge kaitsetase ei langeks.

(4) Euroopa Toiduohutusamet (edaspidi „toiduohutusamet“) hindas asoksüstrobiini kavandatavaid CXLe guajaavide puhul ning valifenalaadi kavandatavaid CXLe sibulate, pesasibulate, tomatite ja baklažaanide puhul ning jõudis järeldusele, et need on liidu tarbijatele ohutud (4). Liit ei esitanud codex’i pestitsiidijääkide komiteele reservatsioone, (5) (6) kõnealuste kavandatud CXLide kohta.

(5) Seepärast on asjakohane lisada kõnealused CXLid jääkide piirnormidena määrusesse (EÜ) nr 396/2005. Tomatites sisalduva valifenalaadi jaoks kavandatud CXLi hindamise raames esitati piisavalt jäägikatseid ja toiduohutusamet jõudis järeldusele, et need andmed on kõnealuste kasutusviiside jaoks piisavad. Seepärast on asjakohane jätta määrusest (EÜ) nr 396/2005 välja vastav joonealune märkus, milles rõhutatakse vajadust täiendavate andmete järele.

(6) Asoksüstrobiini kohta on esitatud määruse (EÜ) nr 396/2005 artikli 6 lõike 1 kohane taotlus muuta kehtivaid jääkide piirnorme rapsi- ja linaseemnete puhul. Prosulfokarbi kohta on selline taotlus esitatud seoses kasutamisega maitsetaimede ja söödavate õite puhul. Sedaksaani kohta on selline taotlus esitatud seoses kasutamisega kartuli puhul.

(7) Asjaomased liikmesriigid hindasid kõiki kõnealuseid taotlusi vastavalt määruse (EÜ) nr 396/2005 artiklile 8 ja hindamisaruanded edastati komisjonile.

(8) Toiduohutusamet hindas taotlusi ja hindamisaruandeid, uurides eelkõige ohte tarbijatele ja vajaduse korral loomadele, ning esitas põhjendatud arvamused kavandatud jääkide piirnormide kohta (7). Toiduohutusamet edastas need arvamused taotlejatele, komisjonile ja liikmesriikidele ning tegi need üldsusele kättesaadavaks.

(9) Seoses asoksüstrobiini kasutamisega linaseemnete puhul jõudis toiduohutusamet järeldusele, et esitatud andmed ei ole kehtivate jääkide piirnormide muutmiseks piisavad. Seepärast ei ole asjakohane kõnealust jääkide piirnormi muuta.

(10) Seoses kõigi muude asoksüstrobiini, prosulfokarbi ja sedaksaani jääkide piirnormide muudatustega, mida taotlejad taotlesid, tegi toiduohutusamet järelduse, et kõik nõuded andmete täielikkuse osas on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad vastavalt hinnangule, mis põhineb Euroopa 27 spetsiifilise tarbijarühma kokkupuutel. Selle järelduse tegemisel võttis toiduohutusamet arvesse kõige uuemaid andmeid kõnealuste ainete toksikoloogiliste omaduste kohta. Hinnangute kohaselt ei ole ei tarbijate pikaaegsel kokkupuutel kõnealuste ainetega kõigi selliseid aineid sisaldada võivate toiduainete tarbimisel ega ka asjaomaste toodete suures koguses tarbimisega kaasneval lühiajalisel kokkupuutel ohtu ületada aktsepteeritavat päevadoosi või akuutset standarddoosi.

(11) Seoses prosulfokarbiga maitsetaimedes ja söödavates õites oli toiduohutusamet varem määruse (EÜ) nr 396/2005 artikli 12 kohase prosulfokarbi jääkide kehtivate piirnormide läbivaatamise raames kindlaks teinud, (8) et teave jäägikatsete kohta ei olnud täies ulatuses kättesaadav. Seepärast nõuti komisjoni määrusega (EL) nr 777/2013 (9) lisaandmeid jääkide kohta, et kinnitada kõnealuse toimeaine jääkide esialgset piirnormi 0,05 mg/kg kõnealustes toodetes. Seoses uue taotlusega, milles taotleti prosulfokarbi jääkide piirnormide muutmist maitsetaimede ja söödavate õite puhul, esitati uued kasutusviisid ja uued jäägikatsed ning toiduohutusamet jõudis järeldusele, et need andmed olid piisavad käsitletavate kasutusviiside jaoks ja uute suuremate jääkide piirnormide toetuseks. Seepärast on asjakohane muuta kõnealust jääkide piirnormi ning jätta määrusest (EÜ) nr 396/2005 välja vastav joonealune märkus, milles rõhutatakse vajadust täiendavate andmete järele.

(12) Tuginedes toiduohutusameti teaduslikule aruandele ja põhjendatud arvamustele ning võttes arvesse määruse (EÜ) nr 396/2005 artikli 14 lõikes 2 loetletud asjakohaseid tegureid, on jääkide piirnormide kavandatud muudatused kooskõlas määruse (EÜ) nr 396/2005 artikli 14 lõike 2 nõuetega.

(13) Seepärast tuleks määrust (EÜ) nr 396/2005 vastavalt muuta.

(14) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II lisa muudetakse vastavalt käesoleva määruse lisale.

Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse kõigi kavandatud jääkide piirnormide suhtes alates 26. veebruarist 2023.

Käesolev määrus on tervikuna siduv ja vahetult kohaldatav kõigis liikmesriikides. Brüssel, 18. jaanuar 2023 Komisjoni nimel president Ursula VON DER LEYEN

(1) ELT L 70, 16.3.2005, lk 1.

(2) Codex alimentarius’e komisjoni 44. istungi aruanne (REP21/CAC) https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf.

(3) Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).

(4) „Scientific support for preparing an EU position for the 52nd Session of the Codex Committee on Pesticide Residues (CCPR)“ (Teadusalane abi ELi seisukoha ettevalmistamiseks codex’i pestitsiidijääkide komitee 52. istungi jaoks), EFSA Journal 2021; 19(8): 6766.

(5) Euroopa Liidu märkused Codex CX/PR 21/52/5(REV) kohta: https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf.

(6) Codex’i pestitsiidijääkide komitee 52. istungi aruanne REP21/P: https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf.

(7) Toiduohutusameti teaduslikud aruanded on kättesaadavad aadressil: http://www.efsa.europa.eu.

„Reasoned opinion on the modification of the existing maximum residue levels for azoxystrobin in rapeseeds and linseeds“ (Põhjendatud arvamus asoksüstrobiini jääkide kehtivate piirnormide muutmise kohta rapsi- ja linaseemnete puhul), EFSA Journal 2022; 20(1): 7051.

„Reasoned opinion on the modification of the existing maximum residue levels for prosulfocarb in herbs and edible flowers“ (Põhjendatud arvamus prosulfokarbi jääkide kehtivate piirnormide muutmise kohta maitsetaimede ja söödavate õite puhul), EFSA Journal 2022; 20(5): 7334.

„Reasoned opinion on the modification of the existing maximum residue level for sedaxane in potatoes“ („Põhjendatud arvamus sedaksaani jääkide kehtiva piirnormi muutmise kohta kartuli puhul“), EFSA Journal 2022; 20(6): 7371.

(8) Toiduohutusameti teaduslikud aruanded on kättesaadavad aadressil: http://www.efsa.europa.eu.

„Reasoned Opinion: Review of the existing maximum residue levels (MRLs) for prosulfocarb according to Article 12 of Regulation (EC) No 396/2005“ („Põhjendatud arvamus: prosulfokarbi jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12“). EFSA Journal (2011); 9 (8): 2346.

(9) Komisjoni 12. augusti 2013. aasta määrus (EL) nr 777/2013, millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses klodinafopi, klomasooni, diurooni, etaalfluraliini, ioksüniili, iprovalikarbi, maleiinhappehüdrasiidi, mepanipüriimi, metkonasooli, prosulfokarbi ja tepraloksüdiimi jääkide piirnormidega teatavates toodetes või nende pinnal (ELT L 221, 17.8.2013, lk 1).